Lesoto Il-Lesoto, magħruf uffiċjalment bħala r-Renju tal-Lesoto, huwa stat interkjuż fl-Afrika kompletament imdawwar mill-uniku pajjiż ġar tiegħu, l-Afrika t'Isfel. Huwa pajjiż mingħajr żbokk għall-baħar u enklav fit-territorju tal-Afrika t'Isfel. Il-Lesoto għandu popolazzjoni ta' madwar 2,067,000 ruħ f'erja li tlaħħaq it-30,000 kilometru kwadru. Madwar 40% tal-popolazzjoni jgħixu taħt l-linja ta' faqar ta' 1.25 dollari Amerikani kuljum. Il-belt kapitali hija Maseru, u l-pajjiż huwa membru tal-Commonwealth tan-Nazzjonijiet. L-isem "Lesoto" huwa mibni (skont skema tipika tal-lingwi Bantu) mil-prefiss "le-" quddiem l-għerq "sotho", li jfisser "l-art tal-poplu li jitkellem is-Sotho".